**Počiatky mesta. Od baníckej osady po slobodné kráľovské banské mesto Nová Baňa**

Lokalita na ktorej sa rozprestiera dnešné mesto sa spomína už v zakladacej listine Hronskobeňadického opátstva z roku 1075. Ako jeden z hraničných bodov je tu uvedený potok Feniosaunicza, čo je dnešný Starohutský potok. Predpokladáme, že prví obyvatelia zaoberajúci sa baníctvom, sa tu začali usídľovať už v 12. storočí. Prilákali ich sem novo objavené pomerne bohaté ložiská zlata a striebra, vďaka čomu svoje šťastie skúšali najmä v povodí novobanských potokov Buková Štiavnica a Jedľová Štiavnica a na úpätí vrchu Gupňa.

Práve toto územie pôvodne patrilo Hronskobeňadickému opátstvu. To ho však neskôr „na večné časy“ prenajalo obyvateľom Novej Bane. Oblasť za týmito potokmi zas patrila uhorskému panovníkovi (tzv. possesio domini regis). Keďže teda územie s nájdenými drahými kovmi ako také už kráľovské bolo aj predtým, nemali jeho obyvatelia potrebu žiadať od panovníka samostatné vymedzenie a potvrdenie kráľovského banského mesta. To je pravdepodobne aj dôvod, prečo mesto Nová Baňa nikdy nezískalo svoju výsadnú listinu.

V skúmaní jej najstarších dejín a postupného prerodu na mesto sa preto opierame len o pár dobových dokumentov. V nasledovných riadkoch si ich trochu priblížime.

Najstaršou známou predchodkyňou mesta Nová Baňa bola banícka osada Seunych (Chavnik), o ktorej prvá písomná zmienka pochádza z roku 1337. Jedná sa o listinu beňadického opátstva, ktoré dáva Mikulášovi a Petrovi (obyvateľom Pukanca) do prenájmu pozemok „in Fluuvio Biszavnicze“ (tzv. potok „Buková Štiavnica“- dnešný Novobanský potok) pre postavenie rudného mlyna. V listine sa udáva, že sa jedná v poradí už o štvrtý mlyn, čo dokazuje, že sa tu baníctvo rozvíjalo istú dobu predtým. Zároveň je tu však uvedené, že sa jedná o „nedávno nájdené“ bane nachádzajúce sa na kráľovskom území.

Vďaka prvotným bohatým náleziskám zlata a striebra stúpol jej význam natoľko, že sa z pôvodne malej osady prerodila do podoby slobodného kráľovského mesta. Kedy sa tak presne stalo, nevieme. Táto téma je totiž v histórii Novej Bane značne zamotanejšia, než sa v minulosti tvrdilo. Máme len útržkové zmienky, ktoré viac-menej naznačujú jej postupný prerod.

Z tohto obdobia sa nám dochovali dve kľúčové listiny. Jedna z augusta 1345, kde sa ešte Nová Baňa ako mesto nespomína, druhá zo septembra 1345, kedy už máme zmienku o mestskom magistráte.

Poďme však ku konkrétnym listinám. V tej zo 16. augusta 1345 sa jedná o prenájom miest pri potoku Buková Štiavnica na postavenie banských mlynov od Hronskobeňadického opátstva obyvateľmi z Pukanca. Nová Baňa v nej nie je spomínaná ako mesto, len ako banícka osada.

Listina panovníka Ľudovíta I., datovaná na 8. september 1345, je však už adresovaná obyvateľom Novej Bane. Tá tu síce stále nie je označená ako mesto, list však začína oslovením: „Richtárom, prísažným, obyvateľom a všetkým hosťom a baníkom *„in Nova Montana Seunych“* nazývanej, práve ustanoveným, a taktiež tým, čo prídu v budúcnosti...“.

Táto listina varuje obyvateľov Novej Bane, aby sa neopovážili bez súhlasu beňadického opáta zaberať jeho „zeme, lesy a osady“ (čo bol vtedy častý dôvod sporov medzi Hronskobeňadickým opátstvom a Novou Baňou). Pre nás je však dôkazom, že už v tomto období musela byť Nová Baňa čerstvo povýšeným mestom, pretože sa tu prvýkrát spomína richtár a členovia mestskej rady, aj keď sa ešte nedozvedáme ich mená. Pre zaujímavosť- najstaršie mená členov mestskej rady sú spomenuté až v listine z roku 1346, najstaršie známe meno novobanského richtára poznáme až z roku 1347.

Najstaršia známa oficiálna listina vydaná priamo pre mesto Novú Baňu pochádza z roku 1355. Vydal ju v januári 1355 panovník Ľudovít I. Jedná sa o tzv. metačnú listinu, ktorá podrobne vyznačuje chotárne hranice mesta s Pukancom, Rudnom, Žarnovicou a Hronským Beňadikom. Nová Baňa je tu pomenovaná Kynyksperghom a prvýkrát preukázateľne označená ako mesto (civitas). Proces prerodu z baníckej osady na kráľovské banské mesto sa tak definitívne zavŕšil.

Historické pomenovania pre Novú Baňu boli rôzne. Latinsky sa nazývala Mons Regis, nemecky: Schebenichebania, alebo Kunnunspergh (Königsberg), maďarsky: Új Bánya, dokonca z roku 1348 máme aj slovenský ekvivalent: Nowa Bania. A práve 14. storočie bolo obdobím najväčšieho rozkvetu tunajšieho baníctva. Ku jeho koncu sa Nová Baňa stala členom Zväzu stredoslovenských banských miest, čo jej zabezpečilo výsady a postavenie i v ďalších storočiach. Nakoniec, zo slávy niekdajšieho slobodného kráľovského banského mesta čerpá dodnes.

Mgr. Hana Zduchová

Pohronské múzeum